Man vas ná dood van geliefde sakevrou van Mbombela | Maroela Media
Letisia Niemann (38), 'n geliefde sakevrou van Mbombela, is die naweek in 'n tref-en-trapongeluk dood.
Hy weet hy moet vergewe en hy sál, maar dit beteken nie hy wil nie hê dat geregtigheid vir sy vrou moet geskied nie.
Só het 'n bewoë Eben Niemann (44) Dinsdag gesê nadat sy vrou, Letisia (38), die afgelope naweek in 'n tref-en-trap-ongeluk in Mbombela (Nelspruit) dood is.
Niemann het gesê hulle het Saterdag saam met vriende by die egpaar se onderneming in Locoweg in Vintonia gebraai en het omstreeks 22:00 besluit om 'n ent te stap om te gaan kyk hoe lyk 'n nuwe kuierplek wat in die omgewing geopen het.
Die plek was volgepak en hulle het besluit om eerder terug na die onderneming te keer en daar verder te kuier. "Ek en my vroutjie het nog hand aan hand teruggestap," het Niemann gesê.
Die twee het gesien hoe kom die bakkie in die straat afgery. "Ek weet nie … dit het so vinnig gebeur, of hy dalk beheer oor die voertuig verloor het nie."
Die voertuig het Letisia getref, haar oor die bakkie geslinger en sy het in die straat beland. Niemann het gesê die motoris het daarna agteruit gery, bo-oor sy vrou gery, en weggejaag.
"Ek weet nie waarom hy agteruit gestoot het nie. Net hý sal dit weet."
Letisia is inderhaas na 'n hospitaal geneem, waar sy 'n ruk later gesterf het.
Die bestuurder van die bakkie is intussen Maandag in hegtenis geneem, nadat die polisie beeldmateriaal bekom het van die persoon wat hulle glo moontlik by die voorval betrokke was.
Kapt. Zandile Gqawa, woordvoerder van die Nelspruit-polisie, het gesê die 23-jarige man word van strafbare manslag aangekla. Hy het hom gister aan die polisie oorgegee.
Gqawa het gesê hy verskyn na verwagting Woensdag in die landdroshof in Mbombela.
Niemann het sy vrou as 'n sprankelende, sterk vrou beskryf. "Ek het oproepe gekry van mense van wie ek nog nooit eens gehoor het nie, wie se lewens sy aangeraak het," het hy gesê.
"Sy was 'n groot kind van die Here en ek is ook. Dit gee aan ons vertroosting."
Die twee was 21 jaar lank saam. "Dit is baie swaar. Ons het alles saam gedoen. Ons het saam gewerk – sy het die finansies beheer – ons het saam vier jaar gelede die besigheid begin en saam opofferings gemaak."
'n Begrafnisdiens vir Letisia word Vrydag om 14:00 by die NG Kerk Middelburg-Suid gehou.
Weermag in Dunoon midde protesaksies
Ai man! Sterkte Eben en die res van die familie. Dit is so onnodig!! Vader, hou n beskermende hand oor die Niemann-familie. Gee hul die genade en krag om deur hierdie seer te worstel. Amen